Propunere comună de REGULAMENT AL CONSILIULUI de modificare a Regulamentului (UE) nr. 204/2011 privind măsuri restrictive având în vedere situația din Libia /* JOIN/2014/016 final - 2014/0127 (NLE) */





EXPUNERE DE MOTIVE (1) La 2 martie 2011, Consiliul a adoptat Regulamentul (UE) nr. 204/2011 privind măsuri restrictive având în vedere situația din Libia pentru a pune în aplicare măsurile prevăzute în Decizia 2011/137/PESC din 28 februarie 2011. (2) La 29 martie 2014, Consiliul de Securitate al Organizației Națiunilor Unite (CSONU) a adoptat Rezoluția 2146 (2014), care interzice navelor desemnate de către comitetul instituit în temeiul Rezoluției 1970 (2011) (denumite în continuare „navele desemnate”), aflate sub jurisdicția unui stat membru, să efectueze operațiuni de încărcare, transport sau deversare a țițeiului, în absența unor instrucțiuni din partea guvernului Libiei. (3) Rezoluția 2146 (2014) a solicitat, de asemenea, statelor membre să împiedice intrarea în porturi a navelor desemnate și a interzis furnizarea de servicii de buncheraj și de aprovizionare a navelor, precum și a altor servicii destinate navelor desemnate, cu excepția cazului în care furnizarea unor astfel de servicii este necesară în scopuri umanitare sau în cazul în care nava se întoarce în Libia. (4) În plus, în temeiul Rezoluției 2146 (2014) a Consiliului de Securitate al ONU, toate statele membre ar trebui să ia măsuri pentru a interzice tranzacțiile financiare cu privire la țițeiul originar din Libia la bordul navelor desemnate. (5) La X aprilie 2014, Decizia 2014/XX/PESC a Consiliului a modificat Decizia 2011/137/PESC a Consiliului din 28 februarie 2011 privind măsuri restrictive având în vedere situația din Libia[1] pentru a pune în aplicare aceste măsuri. (6) Înaltul Reprezentant al Uniunii pentru afaceri externe și politica de securitate și Comisia Europeană propun modificarea în consecință a Regulamentului (UE) nr. 204/2011. 2014/0127 (NLE) Propunere comună de REGULAMENT AL CONSILIULUI de modificare a Regulamentului (UE) nr. 204/2011 privind măsuri restrictive având în vedere situația din Libia CONSILIUL UNIUNII EUROPENE, având în vedere Tratatul privind funcționarea Uniunii Europene, în special articolul 215, având în vedere Decizia 2011/137/PESC a Consiliului din 28 februarie 2011 privind măsuri restrictive având în vedere situația din Libia[2], având în vedere propunerea comună a Înaltului Reprezentant al Uniunii pentru afaceri externe și politica de securitate și a Comisiei Europene, întrucât: (1) Regulamentul (UE) nr. 204/2011 al Consiliului din 2 martie 2011 privind măsuri restrictive având în vedere situația din Libia[3] pune în aplicare măsurile prevăzute în Decizia 2011/137/PESC. (2) La 29 martie 2014, Consiliul de Securitate al Organizației Națiunilor Unite (CSONU) a adoptat Rezoluția 2146 (2014), care interzice navelor desemnate de Comitetul de sancțiuni („navele desemnate”), aflate sub jurisdicția unui stat membru, să încarce, să transporte sau să deverseze țițeiul originar din Libia, în absența unor instrucțiuni din partea guvernului Libiei (3) Rezoluția 2146 (2014) a CSONU a impus necesitatea adoptării unor măsuri pentru a împiedica intrarea în porturi a navelor desemnate și furnizarea de servicii de buncheraj sau de aprovizionare a navelor sau a altor servicii destinate navelor desemnate. (4) Rezoluția 2146 (2014) a CSONU interzice, de asemenea, tranzacțiile cu privire la țițeiul originar din Libia la bordul navelor desemnate. (5) Din motive de eficacitate, Comisia ar trebui să fie împuternicită să modifice lista cu navele desemnate, cărora li se aplică aceste măsuri, pe baza notificărilor sau a informațiilor furnizate de Consiliul de Securitate al ONU sau de Comitetul de sancțiuni, după caz. (6) La X aprilie 2014, Decizia 2011/137/PESC a Consiliului a fost modificată prin Decizia 2014/X/PESC pentru a pune în aplicare aceste măsuri. (7) Prin urmare, Regulamentul (UE) nr. 204/2011 ar trebui modificat în consecință, ADOPTĂ PREZENTUL REGULAMENT: Articolul 1 Regulamentul (UE) nr. 204/2011 se modifică după cum urmează: (1) La articolul 1, se adaugă literele (h) și (i), după cum urmează: (h) „nave desemnate” înseamnă navele desemnate de către Comitetul de sancțiuni în conformitate cu punctul 11 din Rezoluția 2146 (2014) a CSONU, astfel cum sunt enumerate în anexa V la prezentul regulament; (i) „punctul de contact al guvernului Libiei” înseamnă punctul de contact desemnat de către guvernul Libiei, astfel cum a fost notificat Comitetului de sancțiuni în conformitate cu punctul 3 din Rezoluția 2146 (2014) a CSONU. (2) Se inserează următorul articol 10b: „Articolul 10b 1. Se interzic încărcarea, transportul sau deversarea țițeiului originar din Libia pe navele desemnate, aflate sub jurisdicția unui stat membru, cu excepția cazului în care aceste operațiuni sunt autorizate de către autoritatea competentă din statul membru, după consultarea cu punctul de contact al guvernului Libiei. 2. Se interzice acceptarea navelor desemnate pe teritoriul Uniunii sau acordarea accesului acestora în porturile situate pe teritoriul Uniunii. 3. Măsura prevăzută la alineatul (2) nu se aplică în cazul în care intrarea într-un port situat pe teritoriul Uniunii este necesară pentru efectuarea unei inspecții, în cazul unei situații de urgență sau atunci când nava se întoarce în Libia. 4. Se interzice furnizarea de către resortisanți ai statelor membre sau de pe teritoriile statelor membre de servicii de buncheraj sau de aprovizionare a navelor sau de orice alte servicii destinate navelor desemnate, inclusiv aprovizionarea cu combustibil sau cu provizii. 5. Autoritatea competentă din statele membre, astfel cum a fost notificată în anexa IV, poate acorda derogări de la măsura prevăzută la alineatul (4) în cazul în care acest lucru este necesar în scopuri umanitare sau din motive de siguranță sau în cazul în care navele se întorc în Libia. O astfel de autorizație trebuie să fie notificată în scris Comitetului de sancțiuni și Comisiei. 6. Se interzic tranzacțiile financiare referitoare la țițeiul aflat la bordul navelor desemnate, inclusiv vânzarea de țiței, încheierea unei asigurări în ceea ce privește transportul de țiței, utilizarea țițeiului ca și credit sau acceptarea unor taxe portuare de la compania de transport maritim responsabilă de transportul acestuia.” (3) Articolul 15 se înlocuiește cu următorul text: „Articolul 15 Comisia este împuternicită: (a) să modifice anexa IV pe baza informațiilor furnizate de statele membre; (b) să modifice anexa V pe baza celor stabilite fie de Consiliul de Securitate al Organizației Națiunilor Unite, fie de Comitetul de sancțiuni.” Articolul 2 Prezentul regulament intră în vigoare în ziua următoare datei publicării în Jurnalul Oficial al Uniunii Europene. Prezentul regulament este obligatoriu în toate elementele sale și se aplică direct în toate statele membre. Adoptat la Bruxelles, Pentru Consiliu, Președintele [1] JO L 58, 3.3.2011, p. 1. [2] JO L 58, 3.3.2011, p. 1. [3] JO L 58, 3.3.2011, p. 1.